Næringstoppene samlet til NHO-fest: Nå fester fiffen
Av STEIN NERVIK Som siste mann entret Krf-leder Knut Arild Hareide den røde løperen da NHO i kveld samlet norske samfunnstopper til en storslått middag. minMote: Les dommen over antrekkene Den første skal bli den siste heter det i en bok Hareide kjenner godt. Stemmer det også for ham?- Det ser jeg ikke bort fra. Jeg må opp veldig tidlig i morgen, så sent blir det ikke for min del, sier Hareide til VG Nett. Smilet og latteren sitter løst når fiffen skal feste. Tidligere på dagen dreide det meste seg om eurokrise. Er den glemt bare timer senere? - Nei, den ligger som et bakteppe også i kveld, forsikrer NHO-sjef og vertinne Kristin Skogen Lund. Hun viste til statsministerens innlegg tidligere på dagen. - Vi har foreløpig unngått at krisen har kommet til Norge. Men vi må passe på. Den kan ramme oss. Så det blir helt klart et viktig samtale-emne i kveld, fortalte hun. I en fantastisk rød kjole ønsker hun samtlige velkommen. Flere stjeler en klem. En av dem er Norwegian-sjef Bjørn Kjos. - Jeg ser frem til en flott kveld med masse god underholdning og flotte folk, sier han. - Hva vil samtalene rundt bordene dreie seg om i kveld? - De to store temaene blir nok kommunesammenslåing og situasjonen i Europa. 2012 kan bli et tøft år. I Norge har vi unngått eurokrise. I stedet har vi fått smørkrise. Uten at den vil legge noen demper på festlighetene.. - Smørkrisen lar vi ligge i kveld, konkluderte Stein Erik Hagen. Et stykke bak i køen møter vi Twitter-kongen Johan H. Andresen. - Det blir nok ingen twitring fra min side i kveld. Jeg har twitret ferdig for i dag, svarte han da journalistene ville vite om man kunne forvente noe «inside information» fra festen. - Men du har med telefonen i tilfelle? - Ja, jeg har jo barn og må jo holde meg oppdatert, svarte Andresen med et smil. Så spørs det om vi utover kvelden får andre synspunkter på Petter Stordalens bart. Han fikk iallfall full støtte fra kona. Helt til slutt møter vi altså nevnte Hareide. Som alle andre klar til en fest første uken i det som kan bli et tøft år. - Det er næringslivet som først og fremst merker det som skjer i Europa. Derfor er det veldig viktig å være her og få deres synspunkter. - Men kjenner jeg NHO rett, er det lite på menyen som vil minne om krise, sier Hareide.
- Kjenner jeg NHO rett, er det lite på menyen som vil minne om krise, sier Krf-leder Knut Arild Hareide.